Xüsusi diqqət tələb edən hüquqlardan biri də mənzil hüququdur ki, problemin həlli üzrə təxirəsalınmaz tədbirlərin həyata keçirilməsi zəruridir. Xüsusi konsepsiyanın və dövlət proqramının hazırlanması və həyata keçirilməsi problemin həllinə xidmət edərdi. Uzunmüddətli, az faizli və ilkin ödənişsiz ipoteka kreditləri vasitəsilə vətəndaşların yaşayış sahəsi ilə təmin edilməsi mexanizminin təkmilləşdirilməsi bir çox ailələrin mənzillə təminatının həllinə kömək edə bilər. Bir çox şikayətlərdə öz əksini tapmış ciddi problemlərdən biri də əhalinin daimi məskunlaşdığı ərazilərdə – Hövsan, Binə, Ramana südçülük sovxozlarında, habelə Bakı şəhərinin “Alatava”, “Zığ”, “Vorovski”, "Xutor”, “NZS”, “Keşlə” kimi massivlərdə tikilmiş evlərin inventarlaşdırılmaması və dövlət qeydiyyatına alınmamasıdır. Bu məsələnin həlli uzun illərdir ki, əziyyət çəkən minlərlə insanın bir sıra hüquqlarının bərpasına və səmərəli təmin edilməsinə imkan yaradardı.